افغانستان د یو باثباته راتلونکي لپاره ځانګړی فرصت لري ـ ډېبرا لاینز
د افغانستان لپاره د ملګرو ملتونو د ځانګړي استازي د دفتر مشره ډېبورا لاینز وایي، دغه هیواد د باثباته راتلونکي لپاره ښه فرصت لري.
اغلې لاینز پرون پنجشنبه جون ۲۵(چنګاښ۵) د ملګرو ملتونو امنیت شورا ته د وینا پر مهال د افغان حکومت او طالبانو ترمنځ د بین الافغاني خبرو پیلېدو په اړه «محتاطانه خوشبني» ښودلې ده. نن جمعه د جون۲۶(چنګاښ۶) له یوناما لخوا په خپره شوې د اغلې لاینز له قوله ویل شوي: "دواړه خواوې فکر کوي چې د خبرو بهیر به احتمالا اوږد او پیچلې وي، ما دوی وهڅول چې د سولې لپاره ژمنتیا، اړین نرمښت او لرلید ولري اوتردې مهمه داده چې د مذاکراتو د بریالي کیدو لپاره پر خپلو خلکو زړه سوی ولري. نوموړې د سولې خبرو پیلېدو لپاره د یو مناسب چاپېریال رامنځته کېدو په هدف د تاوتریخوالي په کمدو ټینګار کړی چې په وینا یې یاد کار په افغانستان کې تلپاتې اوربند ته لار هواره ولای شي. د یونام مشرې د امنیت شورا غونډه کې همدارنګه ویلي چې ملګري ملتونه د افغان حکومت او طالبانو ترمنځ د مخامخ خبرو ملاتړ کوي او زیاته کړې ده چې دوی په دې اړه د اړتیاو ګوته کولو په اړه له دواړو لورو سره خبرې کوي. دې ویلي چې په افغانستان کې د سولې لپاره نوي فرصتونه را څرګند شوي، خو زیاته کړې ده چې د کویډ۱۹ وبا په دغه هیواد کې پر ورځني ژوند سیوری غوړولی.خو ټینګار یې کړی چې ملګري ملتونه په دواړو برخو کې له افغان حکومت سره مرستې کوي. لاینز ویلي:"ملګري ملتونه له افغانانو سره ددغو بیسارو ننګونو او ناهیلیو په وخت کې ملګرتیا ته دوام ورکوي. د افغانستان خلک به ددغې شورا لارښوونو، ملاتړ او یووالي ته ګوري، ځکه دوی د سولې په اړه ددې شورا د اوږدې لارې پراساس خپله لاره ترسیم کړې." د یوناما مشره پر داسې مهال دا څرګندونې کوي چې د افغان حکومت او طالبانو ترمنځ د مخامخ خبرو پیلېدو په اړه هیلي زیاتې شوي، خو د دغه خبرو د تر سره کېدو کره نېټه لا نه ده معلومه شوې. دا په داسې حال کې ده چې د افغانستان لپاره د ملګرو ملتونو د ځانګړي استازي د دفتر مشرې ډېبورا لاینز روانه میاشت په قطر کې د طالبانو د سیاسي دفتر له مرستیال ملا برادر سره لیدنه کې په افغانستان کې د سولې پر اړتیا غږېدلې وه. بلخوا ولسمشر غني د TED په نوم له یو امریکايي بنسټ سره کې ویلي چې طالبان د افغانستان د ټولنې یوه برخه ده او دا ډله هم باید ومني چې د افغانانو له غوښتنې پرته هیڅ نشي کولی او یوې سیاسي حل لارې ته اړتیا ده.